එහිදී ලෝක ජනාවාස දිනය නිමිත්තෙන් ක්‍රියාත්මක කරන වැඩසටහන් පිළිබඳ මාධ්‍ය දැනුවත් කෙරිණි.ඉදිරියේදී ජනාවාස සතියක් ප්‍රකාශයට පත්කිරීමට නියමිත බව ද මෙහිදී ඇමැතිවරයා කීය.ජනාවාස දිනය වෙනුවෙන් පොදු ජනතාවගේ හිතසුව පිණිස වැඩසටහන් ක්‍රියාත්මක කිරීමට රුපියල් මිලියන සියයක මුදලක් මහා භාණ්ඩාගාරය මගින් ලබා දුන් බව ද විමල් වීරවංශ මහතා සඳහන් කළේය.එම මාධ්‍ය හමුවේදී මෙම කරුණු අනාවරණය වුණි.වැඩසටහන් ක්‍රියාත්මක කිරීම සඳහා ජාතික නිවාස සංවර්ධන අධිකාරිය, නාගරික ජනාවාස සංවර්ධන අධිකාරිය, සහාධිපත්‍ය කළමනාකරණ අධිකාරිය, රාජ්‍ය ඉංජිනේරු සංස්ථාව, ඉදිකිරීම් අභ්‍යාස හා සංවර්ධන ආයතනය, ජාතික භෞතික සැලසුම් දෙපාර්තමේන්තුව යන ආයතන එක්ව සිටියි.මෙහිදී ආදිවාසී ජනතාව වෙනුවෙන් නිවාස වැඩසටහනක් ක්‍රියාත්මක කිරීමට කටයුතු යොදා ඇත.වාකරේ මූලික කොටගනිමින් ආරම්භ කෙරෙන මෙම වැඩසටහන යටතේ නිවාස 80 ක් ඉදිකිරීමට නියමිතය.නාගරික ජනාවාස සංවර්ධන අධිකාරිය මගින් නාගරික ජනාවාස දරුවන් 3200 ක් සහභාගි කරවාගෙන චිත්‍ර සහ නාට්‍ය තරග පැවැත්වීම, නාගරික ජනාවාස පාසල් 04 ක ලෝක ජනාවාස දින තේමාව මුල්කර ගනිමින් දේශන පැවැත්වීම සිදුකෙරේ.මීට අමතරව ජනාවාස දරුවන් 2000 ක් ඉලක්ක කර ගනිමින් ශ්‍රී ලංකා ඉතිරි කිරීමේ බැංකුව සමඟ ඒකාබද්ධව ළමා ඉතුරුම් ගිණුම් 2000 ක් ආරම්භ කෙරේ.මෙම මාධ්‍ය හමුව සඳහා ඉදිකිරීම් ඉංජිනේරු සේවා නිවාස හා පොදු පහසුකම් නියෝජ්‍ය ඇමැති ලසන්ත අලගියවන්න, අමාත්‍යාංශ ලේකම් ගෝඨාභය ජයරත්න යන මහත්වරුන් ඇතුළු අමාත්‍යාංශයට අනුබද්ධ ආයතනවල සභාපතිවරු ද සහභාගි වූහ..